b'\n_START_ARTICLE_\nPredel\n_START_PARAGRAPH_\nPredel, (italijansko Predil), je mednarodni mejni cestni prelaz na nadmorski vi\xc5\xa1ini 1156 m med Italijo_NEWLINE_in Slovenijo v Julijskih Alpah; povezuje Kanalsko dolino in Gornje Poso\xc4\x8dje nad ledeni\xc5\xa1kim Rabeljskim jezerom (italijansko Lago di Predil) v Julijskih Alpah (lokacija: 46\xc2\xb025\xe2\x80\xb26.59\xe2\x80\xb3N 13\xc2\xb034\xe2\x80\xb240.41\xe2\x80\xb3E).\n_START_SECTION_\nZgodovina\n_START_PARAGRAPH_\nPreko prelaza je \xc5\xbee v \xc4\x8dasu Rimljanov in v srednjem veku potekala pomembna trgovska pot. Kilometer pred prelazom Predel stoji ob cesti Trdnjava Predel, ki so jo Avstrijci za\xc4\x8deli graditi leta 1808, v naslednjem letu pa je odigrala pomembno vlogo pri obrambi prodiranja Napoleonovih \xc4\x8det na ozemlje dana\xc5\xa1nje Slovenije._NEWLINE_Trdnjava je v ru\xc5\xa1evinah, ob njej pa je spomenik iz obdelanega kamna z lito\xc5\xbeeleznim likom umirajo\xc4\x8dega leva. Spomenik je bil postavljen v spomin na tridnevno bitko maja 1809 med Napoleonovimi vojaki in avstrijskimi branilci (Slunjski grani\xc4\x8darski polk), ki so se pod vodstvom stotnika Johanna Hermanna von Hermannsdorfa borili do konca. Francozi so trdnjavo osvojili in po\xc5\xbegali, redke pre\xc5\xbeivele avstrijske vojake pa zajeli. Vojaki, ki so v boju padli, so pokopani v skupni grobnici ob trdnjavi pod cesto. Leta 1848 so po naro\xc4\x8dilu cesarja Ferdinanda I. ob cesti postavili spomenik v obliki piramide, tri leta kasneje pa je bila predenj name\xc5\xa1\xc4\x8dena \xc5\xa1e plastika leva, ki le\xc5\xbei na dinamitu.'